Virksomheden BioCirc har udset sig Vesthimmerland Kommune som det næste sted, hvor de vil opbygge en stor energi-ø med solceller, vindmøller og biogasanlæg. Og nu kan projektet, som kaldes Vesthimmerland Go Green, være et skridt tættere på at blive realiseret. For der er - indtil videre - bred opbakning fra byrådet i Vesthimmerland Kommune, som torsdag aften havde klima-projektet til drøftelse på et byrådsmøde. - Det var et enigt byråd, der besluttede at gå videre med et samarbejde med BioCirc. Vi fik masser gode drøftelser og råd, og nu skal vi til at finde ud af, hvad det samarbejde indebærer, siger Per Bach Laursen, der er borgmester i Vesthimmerland Kommune. Planen ikke fastlagt Ifølge Per Bach Laursen er den konkrete plan for projektet langt fra udarbejdet endnu. Næste skridt er derfor at finde ud af, hvordan de starter projektet op. - Det er en stor opgave, fordi vi skal udvikle noget, vi ikke ved, hvad er, og noget, som vi aldrig har prøvet før, siger han og fortæller, at der derfor heller ikke er en tidshorisont endnu. - Nu skal vi have sat et møde op og drøfte med BioCirc, hvordan vi bliver mere konkrete på, hvilken tidshorisont vi snakker om, og hvad der kommer først, om det er solceller, vindmøller eller hvordan vi starter, siger han. Drøm om gratis fjernvarme Det er BioCirc der skal stå for og drive energi-øen. De har samtidig et lignende projekt kørende i Viborg Kommune. - Vi har taget kontakt til Viborg Kommune for at lave et samarbejde på politisk og administrativt niveau, for at køre det her på plads, siger Per Bach Laursen. Ifølge Per Bach Laursen er det meningen og drømmen, at opførelsen og tilblivelsen af energi-øen vil skabe 150 grønne arbejdspladser, investeringer for milliarder i lokalområdet og på sigt billig - måske endda gratis fjernvarme til borgerne. - Jeg har aldrig i min tid som borgmester, eller i byrådet for den sags skyld, oplevet noget så stort som det her, siger han.

Opsummering:
Et enigt byråd i Vesthimmerland Kommune besluttede torsdag aften at gå videre med samarbejdet med BioCirc, som vil opføre en stor energi-ø i kommunen.